Die Weekblad

Die Weekblad was ’n kortstondige nuusblad wat ná die Tweede Wêreldoorlog in Johannesburg uitgegee is.

Stigting 
Kort ná die einde van die Tweede Wêreldoorlog in 1945 het ’n onopgesmukte koerantjie, Die Werksman se Weekblad, in Johannesburg die lig gesien onder leiding van die Volksraadslid M.J. van den Berg, bygestaan deur V. Michaelson (of Michelson) en enkele andere. Sy doelwit was om die politieke beleid van die destydse Arbeidersparty uit te dra.

Nuwe eienaars 
In 1946 neem die mynmaatskappy Strathmore Investments, met kol. Jack Scott, kol. J.C. McIntyre en adv. C.W. Roper aan die stuur, die koerantjie oor. Die nuwe eienaars het die naam verkort tot Die Weekblad en die verskyningsdag na Sondag verander. Hulle wou samewerking in die burgerlike lewe tussen Afrikaans- en Engelssprekendes bevorder soos dit tydens die oorlog op die slagveld bestaan het. Met die myngroep se oorname het hulle ook ’n ou en sukkelende drukkery bekend as T.W. Hayne Ltd., suid van die spoorlyn in Doornfontein, aangekoop en ’n ewe mankolieke pers. Mick van Rensburg was sakebestuurder van Die Weekblad en bestuurder van die Scotia Press, ’n filiaal van Strathmore-myngroep.

Kort daarna knoop die myngroep, deur middel van Scotia Press, onderhandelinge aan met twee Afrikaanse koerantmanne, Marius Jooste en Wollie van Heerden, vroeër redakteur van Die Vaderland. Dit was kort na ’n ernstige meningsverskil in die bestuur van die Afrikaanse Pers toe Van Heerden, Jooste, A.M. van Schoor en Otto Schwellnus uit die diens van die Pers getree het. Kort daarna volg Mick van Rensburg, sakebestuurder. Die eienaars van Die Weekblad het ook die hulp ingekry van bekendes soos prof. L.J. (Wicus) du Plessis van Potchefstroom, dr. P.J. Meyer, dr. Hans van Rensburg en dr. Phil Bothma.

Inlywing 
Dié onderhandelings lei vroeg in 1947 tot die oprigting van Dagbreekpers Beperk en die besluit om ’n Sondagkoerant met die naam Dagbreek, waarby Die Weekblad ingelyf sou word, die lig te laat sien. Die eerste uitgawe van Dagbreek het op 29 Junie 1947 verskyn.

Bronne 
  Potgieter, D.J. 1971. Standard Encyclopaedia of Southern Africa, Vol. 3. Cape Town: Nasionale Opvoedkundige Uitgewery Ltd.
  "Nuwe tydskrifte en koerante", Afrikanergeskiedenis.co.za, besoek op 18 Junie 2020

Afrikaanse koerante